31994R2926
L 307/56
JURNALUL OFÍCIAL AL UNIUNII EUROPENE
REGULAMENTUL (CE) NR. 2926/94 AL COMISIEI
din 30 noiembrie 1994
de modificare a Regulamentului (CEE) nr. 2177/92 de stabilire a normelor de aplicare a regimului specific de aprovizionare cu zahăr a Insulelor Azore, Madeira și Canare, precum și a Regulamentului (CEE) nr. 1713/93 privind cursurile de schimb agricole din sectorul zahărului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1601/92 al Consiliului din 15 iunie 1992 de stabilire a unor măsuri specifice privind anumite produse agricole pentru Insulele Canare (1), astfel cum a fost modificat ultima dată de Regulamentul (CEE) nr. 1974/93 al Comisiei (2), în special articolul 3 alineatul (4) și articolul 7 alineatul (2),
întrucât normele de aplicare a regimului specific de aprovizionare cu zahăr a Insulelor Azore, Madeira și Canare au fost stabilite de Regulamentul (CEE) nr. 2177/92 al Comisiei (3), astfel cum a fost modificat ultima dată de Regulamentul (CE) nr. 1443/94 (4);
întrucât noile norme comune de aplicare a regimului specific de aprovizionare a Insulelor Canare cu anumite produse agricole, stabilite de Regulamentul (CE) nr. 2790/94 al Comisiei (5), modificat de Regulamentul (CE) nr. 2883/94 (6), care intră în vigoare la 1 decembrie 1994, nu mai prevăd, pe de o parte, depunerea unei garanții înaintea eliberării certificatului de ajutor și stabilesc, pe de altă parte, un nou fapt generator de curs de schimb agricol pentru transformarea ajutorului pentru aprovizionare în pesetas spaniole; întrucât, în consecință, trebuie adoptate, cu efect de la 1 decembrie 1994, modificările corespunzătoare pentru Insulele Canare la Regulamentul (CEE) nr. 2177/92 și la Regulamentul (CEE) nr. 1713/93 al Comisiei din 30 iunie 1993 de stabilire a normelor speciale pentru aplicarea cursului de schimb agricol din sectorul zahărului (7), astfel cum a fost modificat de Regulamentul (CEE) nr. 2627/93 (8);
întrucât prezentul regulament este conform cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
La articolul 5 din Regulamentul (CEE) nr. 2177/92, se adaugă următorul alineat (5).
„(5) Alineatele precedente nu se aplică Insulelor Canare.”
Articolul 2
La punctul XVI (c) din anexa la Regulamentul (CEE) nr. 1713/93, cuvintele „și Insulele Canare” se elimină.
Articolul 3
Prezentul regulament intră în vigoare la data de 1 decembrie 1994.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 1994.